Shavkat Mirziyoyev Ibrohim Raisiyni Eron prezidenti etib saylangani bilan tabrikladi

O‘zbekiston Prezidenti Shavkat Mirziyoyev Ibrohim Raisiyni Eron prezidenti etib saylangani bilan tabrikladi. Bu haqda Prezident matbuot kotibi xabar qildi.
Davlat rahbari mamlakatlar o‘rtasidagi ko‘p qirrali hamkorlik do‘st O‘zbekiston va Eron xalqlarining manfaatlari yo‘lida yanada rivojlanishiga ishonch bildirdi.
Eslatib o‘tamiz, Eronda 18-iyun kuni prezidentlik saylovi bo‘lib o‘tdi. Saylov 19-iyun, shanba kuni soat 02:00 da (Toshkent vaqti bilan soat 02:30) yakunlandi. Ovoz berish 18-iyun, juma kuni soat 07:00 da (Toshkent vaqti bilan soat 07:30) boshlanib, yarim tungacha davom etishi kerak edi, ammo ajratilgan vaqtda hamma ovoz berishga ulgurmagani uchun saylov uchastkalarining ishlash vaqti uzaytirildi.
Eron Oliy sudi raisi Ibrohim Raisiy 17,9 million kishi (saylovchilarning 62 foizi)ning ovozini qo‘lga kiritib, mamlakat prezidenti etib saylandi.
Ovoz berishda jami saylovchilarning 48,8 foizi — 28,9 milliondan ortiq odam qatnashgan.
 Eronda prezident saylovi uchastkalaridan saylov qutilarini olib ketayotgan vertolyot halokatga uchradi